Κότινος ο κογγύγριος

Το είδος κότινος ο κογγύγριος, Cotinus coggygria (συνώνυμο Rhus cotinus), με κοινή ονομασία κότινος ή χρυσόξυλο, ανήκει στην οικογένεια Ανακαρδιίδες (Anacardiaceae) στην οποία ανήκουν επίσης o σχίνος, η κοκορεβιθιά, το σουμάκι, η φιστικιά, το μαστιχόδεντρο. 

 Γεωγραφική κατανομή 
Πρόκειται για ευρωπαϊκό είδος με κατανομή επίσης στην νοτιοδυτική Ασία το οποίο συναντάται σχεδόν σ’ όλη την Ελλάδα.

 Οικολογία 
Αποτελεί σημαντικό στοιχείο της μακίας βλάστησης σε χαμηλό υψόμετρο (0-900 μ.). Φύεται κυρίως σε ασβεστολιθικά εδάφη, βραχώδεις πλαγιές, δασικά όρια και θαμνώνες. Είναι εξαιρετικά ανθεκτικό στην ξηρασία και μπορεί να αναπτυχθεί σε φτωχά, πετρώδη εδάφη με καλή αποστράγγιση.

 Περιγραφή Φυτού 
Συνήθως γίνεται θάμνος ύψους 1-4 μ., με φύλλα ακέραια ωοειδή έως αντωνοειδή. Τα άνθη είναι κίτρινο-πράσινα, πολύ μικρά, αλλά κάνουν πολύ μακριούς μίσχους που σκεπάζονται με πυκνό χνούδι (όταν ολοκληρωθεί η άνθηση). Ανθίζει τον Μάιο με Ιούνιο. Οι καρποί του είναι δρύπες σε σχήμα καρδιάς, νεφρού ή αχλαδιού, αρχικά πρασινωποί, στη συνέχεια μαυριδεροί, γυαλιστεροί (3-4 mm). Το χρυσόξυλο την άνοιξη αναγνωρίζεται εύκολα από απόσταση με τα «φτερά του» και το φθινόπωρο με τα λαμπρά πορτοκαλί-κόκκινα φύλλα του.

Αξίζει, τέλος, να σημειωθεί πως τόσο η ρίζα, όσο και η καρδιά του ξύλου περιέχουν μία κίτρινη χρωστική που μπορεί να αξιοποιηθεί ως φυσική βαφή υφασμάτινων και δερμάτινων ρούχων. Από το χαρακτηριστικό αυτό έχει προέλθει και η ονομασία Χρυσόξυλο.

 Παραπομπές 


 Πηγές 
Σφήκας Γ. 1983, Δένδρα και θάμνοι της Ελλάδας.

Φυτολογία 2006, Εκδοτική Αθηνών.

Strid A. 1980, Φυτά του Ολύμπου.

Κατηγορία:Ελληνική χλωρίδα
Κατηγορία:Μακία βλάστηση
Κατηγορία:Ανακαρδιοειδή